Tagantjärele targana olles võib muidugi targutada, et eks seda oligi oodata, aga nii ta läks. Piisas Riia Dinamol käia hooaja esimestel välismängudel Venemaal, kui tagasi jõudes andsid esialgu viis tiimi liiget positiivse koroonaproovi ja teisipäeval lisandusid veel viis. NImesid muidugi ei nimetatud ja tegelikult polegi ju suurt vahet, aga meeskond pandi 5. oktoobrini karantiini, mis tähendab, et kõik sellesse ajavahemikku planeeritud kohtumised lükati edasi. Kuid tüütu viirus ei tüüta ainult Riia meeskonda – ka Jaroslavli Lokomotiivi, Kunluni ja Sotši kohtumisi on samal põhjusel edasi lükatud. Ja viimased uudised räägivad, et ka Ufaa Salavat Julajevi soomlasest peatreener Toni Lämsä ja tähtmängija Markus Granlund (samuti soomlane) on positiivse testi andnud. Öeldakse, et lootus sureb viimasena, aga katsuks nüüd kuidagi selle jamaga võimalikult kiiresti ühele poole saada!